SPVI ทรงแต่ไม่ทรุด!
โบรกฯมอง SPVI ยังเป็นหุ้น Growth Stock ราคาหุ้นปัจจุบันมี Upside และ dividend yield สูง แม้ระยะสั้นของปี 63 อาจทำได้แค่ทรงตัว
โบรกฯมอง SPVI ยังเป็นหุ้น Growth Stock ราคาหุ้นปัจจุบันมี Upside และ dividend yield สูง แม้ระยะสั้นของปี 63 อาจทำได้แค่ทรงตัว
12 มิ.ย. 2563

คุณค่าบริษัท
ในช่วงไตรมาส 2 ปี 2563 ผลประกอบการ บริษัท เอส พี วี ไอ จำกัด (มหาชน) หรือ SPVI อาจจะต้องได้รับผลกระทบจากยอดขายที่ลดลง จากการปิดร้าน 1 เดือน ช่วงเดือน เม.ย. ตามมาตรการล็อกดาวน์ในช่วงสถานการณ์การแพร่ระบาดโควิด-19 ที่เกิดขึ้น
เนื่องจากในปัจจุบันบริษัทมีร้านที่ขายและให้บริการสินค้า Apple โดยตรงทั้ง iphone iPad และ Mac book อยู่ 27 สาขา เป็น istudio 3 สาขา, iBeat 6 สาขา, iShop 1 สาขาให้บริการในพันธุ์ทิพย์ฯ ซึ่งกำลังจะปิดตัวลง, iSolution 1 สาขาซึ่งเป็นโชว์รูมแสดงสินค้าที่สาธิตให้ลูกค้าองค์กรทดลองใช้งาน, iCenter 5 สาขา เป็นศูนย์บริการของ Apple และยังมี U.Store ที่เปิดตามมหาวิทยาลัยถึง 11 สาขา
นอกจากนี้ SPVI ยังขายสินค้ามือถือแบรนด์อื่นภายใต้ชื่อร้าน Mobi 4 สาขา รวมถึงบริหาร shop ให้ AIS อีก 18 แห่ง คือ  AIS Shop by Partner 9 สาขา AIS Telewiz  7 สาขา และ AIS Buddy 1 สาขา
อย่างไรก็ตามการเติบโตหลักๆ มาจากการขายสินค้า Apple
ทว่าการปิดร้านอาจเป็นตัวกดดันต่อผลประกอบการ แต่ทางบริษัทมีการบริหารจัดการที่ดีในการเปลี่ยนแปลงช่องทางการขายผ่าน Chat and shop เพิ่มขึ้นจากเดือนละ 1 ล้านบาท เป็น 20 ล้านบาท รวมถึงรายจ่ายค่าเช่าไม่ต้องเสีย ขณะที่พนักงานรายวันต้องหยุดพักงาน แต่สามารถเคลมเงินจากประกันสังคมได้ โดยบริษัทช่วยเหลือเพียงบางส่วนทำให้รายจ่ายเดือน เม.ย.น้อยมาก   ขณะที่เริ่มกลับมาขายได้ตามปกติตั้งแต่เดือน พ.ค. เป็นต้นมา
ดังนั้นในช่วงไตรมาส 2 ปี 2563 มีความหวังว่าผลประกอบการอาจทรงตัวจากงวดเดียวกันของปีก่อน หรือลดลงจากงวดเดียวกันของปีก่อนไม่มากนัก
เช่นเดียวกับผลการดำเนินงานไตรมาส 1 สิ้นสุดวันที่ 31 มีนาคม 2563 บริษัทมีรายได้รวมลดลงเหลือ 745.78 ล้านบาท จากงวดเดียวกันของปีก่อน 776.21 ล้านบาท เหตุรายได้จากการขายและรายได้จากการบริการลดลง ส่งผลให้บริษัทมีกำไรลดลงเหลือ 12.10 ล้านบาท หรือ 0.03 บาทต่อหุ้น จากงวดเดียวกันของปีก่อน 14.92 ล้านบาท หรือ 0.04 บาทต่อหุ้น
ถือเป็นการได้รับผลกระทบเพียงระยะสั้น ๆ เท่านั้น
เพราะอย่างไรก็ดีทางบริษัทจะรุกเปิด U.Store 3 สาขางวดไตรมาส 3 ปี 2563 และอีก 4 สาขางวดไตรมาส 4 ปี 2563 เพื่อหนุนกำไรปีนี้มีโอกาสทรงตัวได้ ลบล้างผลการดำเนินงานในช่วงไตรมาส 1 และ 2 ที่ผ่านมาในช่วงเกิดวิกฤติจากการปิดร้านจากการล็อกดาวน์
สำหรับการเปิด U.Store เพราะเนื่องการการเติบโตหลัก ๆ มาจากการขายสินค้า Apple ผ่าน U.Store นั่นเอง เนื่องจากนักศึกษายังสามารถซื้อสินค้า Apple ในราคาที่ถูกกว่าราคาทั่วไป รวมถึง iPad รุ่นใหม่ซึ่งมีปากกาไว้ใช้จดบันทึกการเรียนต่าง ๆ และมีระบบ Air Drop การโอนไฟล์ระหว่างเครื่องด้วยความรวดเร็ว จึงเป็นที่นิยมในหมู่นักศึกษา โดยเฉพาะคณะแพทยศาสตร์  ทำให้ U.Store สามารถคุ้มทุนภายใน 2 เดือน เนื่องจากงบลงทุนการเปิด U.Store แต่ละสาขาที่ต่ำเพียง 1-2 ล้านบาท
ขณะที่การรุกเปิด U.Store รวมถึงช่องทางการ Chat and Shop บวกกับ iPhone 12 ที่มีรุ่นพรีเมียมที่รองรับ 5G จะเริ่มขายในปลาย ก.ย. 2563 คาดจะช่วยให้เห็นกำไรกลับมาเติบโตจากงวดเดียวกันของปีก่อนได้ตั้งแต่งวดไตรมาส 3 ปี 2563 เป็นผลให้คาดกำไรปี 2563 จะทรงตัวจากปีก่อนหน้าได้ และจะกลับมาเติบโตราว 15% ในปี 2564
ทั้งนี้ SPVI มองผลประกอบการในระยะยาว เพราะระยะสั้นของปี 2563 อาจทำได้แค่ทรงตัว
นอกจากนี้นักวิเคราะห์ บล.แลนด์ แอนด์ เฮ้าส์ มองว่า SPVI ยังจัดเป็นหุ้น Growth Stock ที่มีกำไรเติบโตเฉลี่ยไม่ต่ำกว่าปีละ 15% บวกกับราคาหุ้นปัจจุบันมี Upside ถึง 30% และ dividend yield ที่สูงเกิน 4%  แนะนำ “ซื้อ” ราคาเป้าหมาย 3.10 บาท
…
ผู้ถือหุ้นรายใหญ่
รายชื่อกรรมการ